CELEX: 32017D0804(01)
Language: lt
Date: 1501718400000
Title: 2017 m. rugpjūčio 3 d. Komisijos įgyvendinimo sprendimas dėl Europos Parlamento ir Tarybos reglamento (ES) Nr. 1308/2013 94 straipsnio 1 dalies d punkte nurodyto bendrojo dokumento ir nuorodos į paskelbtą vyno sektoriaus produkto specifikaciją paskelbimo Europos Sąjungos oficialiajame leidinyje [Picpoul de Pinet (SKVN)]

4.8.2017   
            
            
               LT
            
            
               Europos Sąjungos oficialusis leidinys
            
            
               C 253/4
            
         KOMISIJOS ĮGYVENDINIMO SPRENDIMAS
   2017 m. rugpjūčio 3 d.
   dėl Europos Parlamento ir Tarybos reglamento (ES) Nr. 1308/2013 94 straipsnio 1 dalies d punkte nurodyto bendrojo dokumento ir nuorodos į paskelbtą vyno sektoriaus produkto specifikaciją paskelbimo Europos Sąjungos oficialiajame leidinyje
   
   [Picpoul de Pinet (SKVN)]
   (2017/C 253/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 97 straipsnio 3 dalį,
   kadangi:
   
               (1)
            
            
               pagal Reglamento (ES) Nr. 1308/2013 II dalies II antraštinės dalies I skyriaus 2 skirsnį Prancūzija pateikė paraišką dėl pavadinimo „Picpoul de Pinet“ apsaugos;
            
         
               (2)
            
            
               iki 2013 m. pavadinimui „Picpoul de Pinet“ buvo suteikta apsauga pagal Tarybos reglamento (EB) Nr. 1493/1999 (2) 51 ir 54 straipsnius ir Komisijos reglamento (EB) Nr. 753/2002 (3) 28 straipsnį. 2013 m. Komisijos įgyvendinimo reglamentu (ES) Nr. 172/2013 (4) pavadinimas „Languedoc Picpoul-de-Pinet“ išbrauktas iš saugomų kilmės vietos nuorodų ir saugomų geografinių nuorodų registro;
            
         
               (3)
            
            
               remdamasi Reglamento (ES) Nr. 1308/2013 97 straipsnio 2 dalimi, Komisija šią paraišką išnagrinėjo ir nustatė, kad Reglamento (ES) Nr. 1308/2013 93–96 straipsniuose, 97 straipsnio 1 dalyje ir 100, 101 ir 102 straipsniuose nustatytos sąlygos įvykdytos. Nors į pavadinimą „Picpoul de Pinet“ įeina terminas „Picpoul“ (vyninių vynuogių veislės pavadinimas), nustatyta, kad šis pavadinimas buvo tradiciškai vartojamas atitinkamos valstybės narės teritorijoje, nes paraiška įregistruoti teikiama po to, kai senasis pavadinimas „Languedoc Picpoul-de-Pinet“ buvo išbrauktas iš saugomų kilmės vietos nuorodų ir saugomų geografinių nuorodų registro. Taigi pavadinimas „Picpoul de Pinet“ yra kilmės vietos nuoroda pagal Reglamento (ES) Nr. 1308/2013 93 straipsnio 2 dalį. Tačiau įregistravus prašomą kilmės vietos nuorodą „Picpoul de Pinet“ nebus užkirstas kelias vynų, pagamintų naudojant „Picpoul“ veislės vynuoges, tačiau nesilaikant „Picpoul de Pinet“ specifikacijos reikalavimų, etiketėse nurodyti vyninių vynuogių veislės „Picpoul“ pavadinimą, kai neįvykdytos Reglamento (ES) Nr. 1308/2013 100 straipsnio 3 dalyje nustatytos sąlygos;
            
         
               (4)
            
            
               siekiant suteikti galimybę pagal Reglamento (ES) Nr. 1308/2013 98 straipsnį pateikti prieštaravimo pareiškimą, Europos Sąjungos oficialiajame leidinyje reikia paskelbti minėto reglamento 94 straipsnio 1 dalies d punkte nurodytą bendrąjį dokumentą ir nuorodą į specifikaciją, paskelbtą taikant nacionalinę paraiškos dėl pavadinimo „Picpoul de Pinet“ apsaugos nagrinėjimo procedūrą,
            
         NUSPRENDĖ:
   Vienintelis straipsnis
   Pagal Reglamento (ES) Nr. 1308/2013 94 straipsnio 1 dalies d punktą parengtas bendrasis dokumentas ir nuoroda į paskelbtą produkto „Picpoul de Pinet“ (SKVN) specifikaciją pateikiami šio sprendimo priede.
   Remiantis Reglamento (ES) Nr. 1308/2013 98 straipsniu, per du mėnesius nuo šio sprendimo paskelbimo dienos Europos Sąjungos oficialiajame leidinyje galima paprieštarauti šio straipsnio pirmoje pastraipoje nurodyto pavadinimo apsaugai.
   
      Priimta Briuselyje 2017 m. rugpjūčio 3 d.
      
         
            Komisijos vardu
         
         Phil HOGAN
         
            Komisijos narys
         
      
   
   
      (1)  OL L 347, 2013 12 20, p. 671.
   
      (2)  1999 m. gegužės 17 d. Tarybos reglamentas (EB) Nr. 1493/1999 dėl bendro vyno rinkos organizavimo (OL L 179, 1999 7 14, p. 1).
   
      (3)  2002 m. balandžio 29 d. Komisijos reglamentas (EB) Nr. 753/2002, nustatantis tam tikras Tarybos reglamento (EB) Nr. 1493/1999 nuostatų dėl kai kurių vyno sektoriaus produktų aprašymo, pavadinimo, pateikimo ir apsaugos taikymo taisykles (OL L 118, 2002 5 4, p. 1).
   
      (4)  2013 m. vasario 26 d. Komisijos įgyvendinimo reglamentas (ES) Nr. 172/2013 dėl tam tikrų šiuo metu saugomų vynų pavadinimų išbraukimo iš Tarybos reglamente (EB) Nr. 1234/2007 numatyto registro (OL L 55, 2013 2 27, p. 20).
   
      PRIEDAS
      BENDRASIS DOKUMENTAS
      
         „PICPOUL DE PINET“
      
      
         PDO-FR-N1672
      
      
         Paraiškos pateikimo data: 2014 1 6
      
      1.   Registruotinas (-i) pavadinimas (-ai)
      
      „Picpoul de Pinet“
      2.   Geografinės nuorodos tipas
      
      SKVN – saugoma kilmės vietos nuoroda
      3.   Vynuogių produktų kategorijos
      
      
               
                  1.
               
               
                  Vynas
               
            4.   Vyno (-ų) aprašymas
      
      „Picpoul de Pinet“
      Saugoma kilmės vietos nuoroda „Picpoul de Pinet“ taikoma baltiesiems sausiems neputojantiems vynams.
      Tokių vynų minimali natūrali alkoholio koncentracija tūrio procentais yra 12 %.
      Parduoti paruoštų vynų sudėtyje fermentuojamo cukraus kiekis yra ne didesnis kaip 3 g/l.
      „Picpoul de Pinet“ nuoroda žymimi tik baltieji vynai, pagaminti iš vienos vyninių vynuogių veislės – ‘Piquepoul Blanc’.
      Vynas būna skaidrios šviesaus aukso spalvos, jaunas vynas – su žalsvu atspalviu. Nestipraus ir malonaus kvapo, dažniausiai žiedų (liepžiedžių, gudobelių) ir citrusinių vaisių (greipfrutų, citrinų) aromato, su šiek tiek juntamu mineralų kvapu.
      Vynas subalansuoto malonaus ir šviežio skonio, kuriam būdingas vos juntamas rūgštumas, išskiriantis jį iš kitų šiame regione gaminamų baltųjų vynų.
      5.   Vyno gamybos metodai
      
      a.   Pagrindiniai vynininkystės metodai
      
      
         Vynininkystės metodai
      
      Specifinis vynininkystės metodas
      Draudžiama naudoti medžio skiedras.
      Draudžiama naudoti vyno gamybai skirtus anglies preparatus, atskirai arba kartu su kitais preparatais.
      Vynai gaminami vienu metu spaudžiant visą vynuogių derlių, kuris prieš tai gali būti maceruojamas arba ne.
      Jei visas derlius prieš spaudimą maceruojamas, jis apsaugomas inertinimo būdu.
      Auginimo praktika
      Minimalus vynuogyno tankumas – 4 400 vynmedžių sodinių viename hektare.
      Atstumas tarp vynmedžių eilių negali būti didesnis kaip 2,25 metro.
      Kiekvienam sodiniui skirtas maksimalus plotas – 2,25 kv. m.
      Vynmedžius privaloma pririšti prie kuoliukų.
      b.   Didžiausias gamybos kiekis
      
      66 hl/ha
      6.   Nustatyta vietovė
      
      Vynuogių derlius nuimamas, vyndaryste užsiimama, vynai gaminami ir brandinami Hero departamento Gerso Kastelno, Florensako, Mezo, Montanjako, Pinė ir Pomerolso komunose.
      7.   Pagrindinės vyninių vynuogių veislės
      
      ‘Piquepoul blanc B’
      8.   Ryšys (-iai) su geografine vietove
      
      Geografinė vietovė yra netoli Viduržemio jūros, abiejose palei To ežerą einančio Via Domitia kelio pusėse, tarp Agdo, Pezenaso ir Seto komunų.
      Geologinis kraštovaizdis ir dirvožemis susiformavo kreidos periodo ir plioceno laikotarpiu. Reljefas palaipsniui žemėja link ežero. Vynuogynai auga palei ežerą, daugiausia šiaures vakarų ir pietryčių pusėje, iki 100 m. virš jūros lygio. Lygumoje vynuogynas sudaro vieną didelį plotą, o pietinėje geografinės vietovės pusėje – išsiskaidęs tarp pušų ir krūmokšnių plotų.
      Kritulių kiekis geografinėje vietovėje nedidelis, ypač vasarą. Vidutinė metinė temperatūra aukšta. Vynuogynus supantys vandens šaltiniai labai sušvelnina temperatūros svyravimą: dėl netoliese esančios jūros ir To ežero metinės ir dienos temperatūros svyravimai nedideli, dėl vėjo, pučiančio iš jūros pusės, vasarą dienos temperatūra per daug nepakyla. Šioje šiltoje jūrinėje aplinkoje auga savaiminė natūrali augmenija – pušynai ir žalieji arba Viduržemio regiono ąžuolai.
      „Picpoul de Pinet“ geografinėje vietovėje vynininkyste buvo užsiimama jau nuo romėnų laikų, kaip matyti iš regione išlikusių galų ir romėnų epochos vilų griuvėsių.
      Šis netoli senųjų Agdo ir Seto uostų esantis vynuogynas yra vienas iš seniausių Viduržemio jūros pakrantėse esančių vynuogynų. Jis vadintas jūriniu vynuogynu ir nuo Antikos laikų garsus savo baltaisiais vynais.
      ‘Piquepoul B’ vyninių vynuogių veislė geografinėje vietovėje paplitusi nuo senų laikų. Olivier de SERRES dar 1608 m. ją mini kaip puikios kokybės ‘Pique-Poule blanc’ veislę. Šioms vynuogėms būdinga tai, kad jų kauliukai lengvai pašalinami. Tradiciškai po vynuogienojais būdavo dedami padėklai, į kuriuos sukrisdavo gerai prinokusios vynuogės. 1945 m. gruodžio 11 d. nutarimu „Picpoul de Pinet“ įtrauktas į baltųjų Langedoko vynų registrą, o 1954 m. lapkričio 26 d. geografinės vietovės baltiesiems vynams suteikta „Picpoul de Pinet“ aukščiausios kokybės vyno kilmės vietos nuoroda (Appellation d’origine vin délimité de qualité supérieure). 1960 m. Hero ir Odo departamentuose įgyvendintas projektas, po kurio 15 nuo seno žinomų aukščiausios kokybės vyno kilmės vietos nuorodų pripažintos „Coteaux du Languedoc“ aukščiausios kokybės kilmės vietos nuoroda. „Languedoc“ pavadinimas susietas su tūkstantmečių vynininkystės tradicijų istoriniu ir kultūriniu paveldu.
      1984 m. prie šio projekto prisijungė ir aukščiausios kokybės vyno kilmės vietos nuorodos „Picpoul de Pinet“ gamintojai. 1985 m., pripažįstant „Coteaux du Languedoc“ saugomą kilmės vietos nuorodą, „Picpoul de Pinet“ pavadinimą buvo leista toliau naudoti, paliekant galimybę saugomos kilmės vietos nuorodos pavadinimą papildyti geografine nuoroda „Picpoul de Pinet“ (baltieji vynai, gaminami tik iš vyninių vynuogių veislės ‘Piquepoul B’).
      Remiantis sukaupta vynuogių auginimo patirtimi vynuogėms auginti parenkami tik švelnaus nuolydžio žemės plotai, kurių dirvožemyje vyrauja tinkama drėgmės pusiausvyra ir kuriame šaknys gali augti netrukdomai.
      Ši vynuogių auginimo patirtis taip pat matyti iš auginimo būdų – auginama tvirta ir ne itin derlinga vyninių vynuogių veislė, todėl vynmedžiai genimi taip, kad šakos išliktų trumpos (Gobelet arba Cordon de Royat metodai); derlius kontroliuojamas ir vidutinio gausumo; vynuogyno tankumas – daugiau nei 4 400 vynmedžių sodinių viename hektare; vynuogės, laikantis tradicijų, skinamos tik labai sunokusios.
      Be to, dėl vynuogių auginimo patirties nustatytos griežtos derliaus pervežimo nuostatos, kurios padeda išsaugoti šios vyninių vynuogių veislės uogų su plona luoba kokybę. Visas apsaugotas derlius spaudžiamas vienu metu, taip siekiant išlaikyti subtilų vynų aromatą ir skonių pusiausvyrą.
      Siekiant išlaikyti žinomiausios šios geografinės vietovės vynuogių veislės įvairovę, gamintojai įrengė šios veislės klonų, iš kurių atrenkami augalai, saugyklą.
      „Picpoul de Pinet“ baltasis vynas gaminamas iš vienos ‘Piquepoul B’ vyninių vynuogių veislės, kuri yra puikiai prisitaikiusi prie geografinės vietovės aplinkos. Šioje geografinėje vietovėje iškrenta nedaug kritulių, tačiau dirvožemio sluoksnis yra gilus ir gerai drenuojamas. Nuo jūros sklindanti drėgmė padeda šioms vėlyvosioms vynuogėms sunokti ir jos įgauna gėlių ir vaisių aromatų, taip pat citrusinių vaisių ir mineralų natų bei šiek tiek rūgštumo, kuriuo „Picpoul de Pinet“ išsiskiria iš kitų šiame regione gaminamų baltųjų vynų.
      Vyno augintojų patirtis svarbi parenkant vynuogyno augimo vietą ir vynuogių auginimo būdą, kad ši tvirta vynuogių veislė būtų auginama tradiciniu būdu bei kontroliuojant derlių ir kad laikantis tradicijų derlius būtų nuimamas tuomet, kai vynuogės geriausiai sunokusios.
      Galiausiai gamintojai, tinkamai rūpindamiesi derliaus pervežimu bei spaudimu, užtikrina ir išlaiko subtilų vynų aromatą ir skonių pusiausvyrą.
      9.   Kitos pagrindinės sąlygos
      
      
         Papildoma geografinė nuoroda
      
      Teisinis pagrindas:
      Nacionalinės teisės aktai
      Papildomų sąlygų rūšis:
      Papildomos nuostatos dėl ženklinimo
      Sąlygos aprašymas:
      Vynų, kuriems suteikta saugoma geografinė nuoroda, etiketėse galima nurodyti stambesnę geografinę vietovę „Languedoc“. Šios geografinės vietovės pavadinimas neturi būti rašomas stambesniu (nei didesniu, nei platesniu) šriftu negu šrifto, kuriuo užrašyta saugoma kilmės vietos nuoroda, vidutinis simbolių dydis.
      
         Papildomos nuostatos dėl ženklinimo
      
      Teisinis pagrindas:
      Nacionalinės teisės aktai
      Papildomų sąlygų rūšis:
      Papildomos nuostatos dėl ženklinimo
      Sąlygos aprašymas:
      Visi papildomi užrašai, kurių naudojimą pagal Sąjungos teisės nuostatas gali reglamentuoti valstybės narės, rašomi ne stambesniu (nei didesniu, nei platesniu) šriftu negu šrifto, kuriuo užrašyta saugoma kilmės vietos nuoroda, vidutinis simbolių dydis.
      
         Arčiausiai esanti vietovė
      
      Teisinis pagrindas:
      Nacionalinės teisės aktai
      Papildomų sąlygų rūšis:
      Su gamyba nustatytoje geografinėje vietovėje susijusi nukrypti leidžianti nuostata
      Sąlygos aprašymas:
      Arčiausiai esanti vietovė, kuriai taikoma su vyndaryste, vyno gamyba ir brandinimu susijusi nukrypti leidžianti nuostata, apima Hero departamento Agdo ir Marsejano komunas.
      
         Nuoroda į paskelbtą specifikaciją
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead